1. Tul din il-leġislatura mpenjajna ruħna sabiex inġibu fis-seħħ miżura li kienet ġiet dikjarata fil-manifest elettorali tal-Partit Nazzjonalista. Fil-punt 271 kien hemm stabbilit li għandha ssir liġi dwar il-parole. Din ġiet deskritta bħala waħda li tkun amministrata minn ġudikant, sabiex dawk li verament jirriformaw ruħhom, jibbenefikaw minnha b'ħelsien qabel iż-żmien "bi prova". Dak li ġie dikjarat, nhar il-Ġimgħa 27 ta' Jannar 2012 daħal fis-seħħ permezz tal-liġi dwar il-Ġustizzja Riparatriċi (Kap. 516 tal-Liġijiet ta' Malta). Il-proċess biex dan ġie konkluż u magħluq ma kien wieħed faċli xejn. 2. Ma kienx hekk għax ħassejt li m'għandix nillimita l-liġi għall-parole biss, imma li għandha tinkorpora fiha punti oħra li hemm bżonn tagħhom jekk irridu nibdlu verament mill-qiegħ dan is-settur. Il-mira prinċipali tal-liġi mhix dik li tara persuni kkundannati jinħelsu qabel, iżda li tassigura li min qiegħed fil-Faċilità Korrettiva ta' Kordin jingħata l-possibilità li jirriforma ruħu. Għalhekk imxejna 'l quddiem sabiex din fil-liġi jkun hemm strutturi u mekkaniżmi differenti minn dawk li għandna llum. Miżuri li jibnu lilhom infushom fuq il-fus li l-parole, ir-remissjoni u l-possibilità ta' maħfra Presidenzjali jitilqu fuq żewġ punti: l-ewwel, li min qiegħed fil-Faċilità jrid jirriforma ruħu; u t-tieni, li l-vittma tar-reat hija kkunsidrata u nfurmata b'dan. 3. F'dawn is-snin sar xogħol, u xogħol tajjeb, mingħajr ħafna daqq ta' trombi imma b'enfasi diretta li dak li qiegħed jiġi prospettat isib il-qafas legali u amministrattiv preparat. Fil-fatt fuq dan, fi Frar 2009 ġiet ippubblikata "White Paper dwar il-Ġustizzja Riparatriċi" li fiha dan il-qafas legali tqiegħed għall-konsultazzjoni. Proċess ta' konsultazzjoni li k ien immexxi mis-Sur Joe Gerada, li ħa ħsieb li jiltaqa' ma' kull min wera x-xewqa li jikkontribwixxi. Fuq din il-ħidma ġie mfassal rapport li ġie pubblikat u mqiegħed fuq il-website tal-Ministeru. Wara dan, ġiet imwaqqfa task force oħra interna sabiex l-abbozz ta' liġi jiġi debitament finalizzat. 4. Waqt li dan kien qiegħed isir, il-Ministeru insegwitu għal rapport intern li ġie kummissjonat, kien ippreżenta numru twil ta' rakkomandazzjonijiet amministrattivi. Għal dan tqabbad grupp ta' persuni magħmula minn diretturi fiċ-Ċivil u persuni li għandhom esperjenza fil-management. Dan kellu l-inkarigu li jagħti pariri fuq x'għandu jiġi preparat għal-liġi, kif ukoll sabiex il-Faċilità tiġi mħaddma aħjar milli kienet. Dan ir-rapport tlesta wkoll u beda jiġi implimentat. 5. Għalhekk saret sistema ġdida ta' management. Inħatru numru ta' uffiċjali fis-sigurtà, fl-operat u fil-kura u reintegrazzjoni. It-tieni, inħatar koordinatur għall-edukazzjoni sabiex ikunu offruti opportunitajiet edukattivi. Dan ġieb ir-riżultat tiegħu billi fis-servizzi mogħtija, issa qed ikun hemm lezzjonijiet fuq suġġetti varji fil-jiem kollha tal-ġimgħa, inkluż is-Sibt il-jum kollu. B'dan għalhekk mxejna konkretement biex fil-Faċilità jkun hemm skola li tiġbor u tikkordina s-servizzi edukattivi kollha mogħtija lill-priġunieri bi struttura għaliha. 6. Ma' dan ukoll twaqqaf dipartiment kompletament ġdid sabiex ikun jista' jħaddem aħjar il-liġi, dak tal-Probation u Parole. Dipartiment li ser iservi, l-ewwel, sabiex jara li l-parole titħaddem tajjeb bl-istrutturi neċessarji ta' parole officer; u t-tieni, li tibda taħdem Unità għas-Sapport lill-Vittmi tar-Reat. Tul dan il-perjodu numru ta' Probation Officers ġew in kuntatt dirett ma' dan bi preparazzjoni barra minn pajjiżna, kif ukoll li rajna li nżidu numru ta' uffiċjali tal-Probation. 7. Din l-istruttura sejra tħaddem direttament il-mekkaniżmu legali tal-medjazzjoni bejn min wettaq id-delitt u min kien il-vittma – dan dejjem fuq bażi volontarja u b'parti sħiħa mal-programm li jiġi mfassal għar-riforma tal-priġunier. Hemm ferm iktar miżuri li qegħdin jidħlu fis-seħħ f'dan il-pass, fosthom dak li għandu x'jaqsam mar-remissjoni, li diġà ktibt dwarha. Li nista' ngħid huwa li dan huwa proġett importanti ħafna għal pajjiżna, li bih nittama li jonqsu l-persuni li jidħlu iktar minn darba fil-Faċilità għax ikunu rrifurmaw ruħhom. Proġett li huwa ta' pjaċir għalija li narah magħluq u li ser jitlaq jimxi 'l quddiem.
Pass ieħor 'il quddiem